ژ

اردو کا سترھواں حرف 'ژ' ہے۔ فارسی کا چودھواں حرف ہے۔ اسے زائے عجمی بھی کہا جاتا ہے۔ حسابِ ابجد کی رو سے اعداد 'ز' کی طرح 7 شمار ہوتے ہیں۔

یہ حرف فارسی الاصل الفاظ میں پایا جاتا ہے۔ جیسے ژالہ (تلفظ ژالا)، مژگان (تلفظ مژگان) وغیرہ یا انگریزی کے ان الفاظ میں استعمال ہوتا ہے۔ جیسے: ٹیلی ویژن، کنفیوژن، ڈائی‌ورژن، پراوژنل وغیرہ۔

کشمیری میں بھی 'ژ' پایا جاتا ہے۔ لیکن وہ 'چ' اور 'س' کے درمیان کی ایک آواز ہے۔ اس لیے کشمیری 'ژ' کا استعمال جن بھی اسماء میں ہوتا ہے ان کو اردو میں لکھتے وقت 'چ' سے بدل دیا جاتا ہے۔

 ژ کا اردو میں تلفظ 

ژ کے تلفظ کے بارے میں اردو داں طبقہ ہمیشہ ابہام کا شکار رہا ہے کئی لوگ اسے ز ([z]) سے پکارتے ہیں تو کچھ ی ([j] یا انگریزی y) سے لیکن یہ دونوں غلط ہیں ژ فارسی سے آیا ہے اور انگریزی اصواتیات میں بھی موجود ہے دونوں زبانوں میں اس کا تلفظ بآواز بعد-لثوی فریکٹو[ʒ] ہے۔ ژ درحقیقت بعد لثوی حروف صحیح ہے یعنی اس کا تلفظ منہ میں ج، چ، ش والی جگہ پر کیا جاتا ہے۔ یہ حرف ش کے قریب ترین ہے بلکہ یہ ش [ʃ] کی ہی بآواز قسم ہے۔ اگر آسان الفاظ میں بیان کیا جائے تو یہ ش کی بآواز قسم ہے یعنی ش کو ادا کرتے ہوئے ووکل کورڈز کو وائبریٹ کرنا ہے۔ جیسے زَ کی آواز سَـ کی باآواز قسم ہے ویسے ہی ژَ کی آواز شـ کی بآواز (voiced) قسم ہے۔

اسے مزید آسانی سے سمجھنے کے لیے ایسے کیا جا سکتا ہے جیسے س (سـ[s]) کو ادا کرتے ہوئے ووکل کورڈ کو وائبریٹ کریں تو ز ([z]) کی آواز پیدا ہوتی ہے اسی طرح ش کو ادا کرتے ہوئے ووکل کورڈز کو وائبریٹ کریں تو ژ کی آواز پیدا ہوگی۔

آئی پی اے (انٹرنیشنل فونیٹک الفابیٹ) میں ژ کو بآواز بعد-لثوی فریکٹو[ʒ] کہا جاتا ہے جو بے آواز بعد لثوی فریکٹو[ʃ] کی بآواز قسم ہے۔

ژ کا تلفظ ی([j] یا انگریزی y) سے یکسر مختلف ہے کیونکہ ی کی ادائیگی منہ کے حنکی (palatal) حصہ میں ہوتا ہے اور اس کی ادائیگی میں زبان عام طور پر منہ کے اوپر والے حصے کو چھوتی تک نہیں ہے اور ہوا بہت کم رکاوٹ سے نکل جاتی ہے جو اسے مصوتوں (vowels) کے قریب بناتی ہے جن میں ہوا بالکل بغیر کسی رکاوٹ کے منہ سے نکلتی ہے۔ اسی لیے ی (y) کو عام طور پر مصمتے کے ساتھ ساتھ نیم مصوتہ (semi-vowel) بھی گردانا جاتا ہے۔

 حرفی رمز بندی 

 مزید 
 اردو کیسے پڑھیں

زمرہ:اردو حروف تہجی
زمرہ:عربی حروف